
****

# REPUBLIKA HRVATSKA

**PRIMORSKO - GORANSKA ŽUPANIJA**

logo 3

**Razina 22**

**Matični broj 02664763**

**RKP 31059**

**Šifra djelatnosti 8411**

**OIB 54382731928**

**BILJEŠKE UZ FINANCIJSKI IZVJEŠTAJ**

**za razdoblje od 1. siječnja do 31. prosinca 2024. god.**

Obveza sastavljanja financijskih izvještaja u sustavu proračuna propisana je člankom 139. Zakona o proračunu (Narodne novine, broj 144/21) dok su oblik, sadržaj, razdoblja za koja se sastavljaju te rokovi njihovog podnošenja propisani Pravilnikom o financijskom izvještavanju u proračunskom računovodstvu (Narodne Novine, broj 37/22). U skladu s odredbama navedenog Pravilnika i Okružnice o predaji i konsolidaciji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje 1. siječnja do 31. prosinca 2024. godine, Ministarstva financija, Klasa: 400-02/24-01/19; Urbroj: 513-05-03-25-4 od 14. siječnja 2025. godine, sastavljen je Financijski izvještaj Grada Rijeke za razdoblje siječanj – prosinac 2024. godine koji se sastoji od: Bilance (Obrazac BIL), Izvještaja o prihodima i rashodima, primicima i izdacima (Obrazac PR-RAS), Izvještaja o rashodima prema funkcijskoj klasifikaciji (Obrazac RAS-funkcijski), Izvještaja o promjenama u vrijednosti i obujmu imovine i obveza (Obrazac P-VRIO), Izvještaja o obvezama (Obrazac OBVEZE) i ovih Bilješki.

**Bilješka broj 1** – Grad Rijeka primjenjuje proračunsko računovodstvo u skladu sa Zakonom o proračunu i Pravilnikom o proračunskom računovodstvu i računskom planu (Narodne novine, broj 158/23 i 154/24). Grad Rijeka u svojim knjigovodstvenim evidencijama osigurava pojedinačne podatke o vrstama prihoda i primitaka, rashoda i izdataka, stanju imovine, obveza i vlastitih izvora. Knjigovodstvo se vodi po načelu dvojnog knjigovodstva prema propisanom računskom planu, vode se poslovne knjige: dnevnik, glavna knjiga i pomoćne knjige. Prihodi i primici te rashodi i izdaci iskazuju se prema modificiranom računovodstvenom načelu nastanka događaja. Prihodi i primici priznaju se u izvještajnom razdoblju u kojem su postali raspoloživi i pod uvjetom da su mjerljivi. Rashodi se priznaju na temelju nastanka događaja (obveza) i u izvještajnom razdoblju na koje se odnose neovisno o plaćanju. Imovina i obveze iskazuju se po računovodstvenom načelu nastanka događaja uz primjenu metode povijesnog troška.

Grad Rijeka je od 1. siječnja 2014. godine obveznik poreza na dodanu vrijednost s osnova obavljanja gospodarske djelatnosti iskorištavanja materijalne imovine (najam, zakup poslovnih prostora), u skladu s odredbama Zakona o porezu na dodanu vrijednost (Narodne novine, broj 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22, 33/23, 114/23, 35/24 i 152/24).

Nastavno se u Bilješkama obrazlažu numerički podaci i veća odstupanja iskazana u obrascima Financijskog izvještaja.

* **BILANCA**

Vrijednost aktive – ukupne imovine Grada (B001) na dan 31. prosinca 2024. godine iznosi 1.207.725.062,65 eura i u odnosu na stanje imovine 1. siječnja 2024. godine zabilježeno je povećanje

vrijednosti gradske imovine za 16.828.487,24 eura. Udjel nefinancijske imovine u ukupnoj aktivi Grada iznosi 82,7%, a financijske imovine 17,3%.

**Bilješka broj 2 – B002 NEFINANCIJSKA IMOVINA**

Ukupna vrijednost **nefinancijske imovine Grada (B002)** na dan bilance iznosi 998.917.772,26 eura što, u odnosu na njenu vrijednost krajem prethodne godine, predstavlja povećanje za 14.957.857,47 eura.

U strukturi ukupne nefinancijske imovine vrijednosno najveći udjel zauzima **neproizvedena dugotrajna imovina (01).** Grad Rijeka vlasnik je, odnosno suvlasnik sveukupno 11.879 zemljišnih čestica, sveukupne površine 8.947.746,08 m2, vrijednosti 675.365.993,30 eura.

**Dugotrajna nefinancijska imovina u pripremi (05)** – vrijednost imovine u pripremi (investicija u tijeku) veća je za 6.197.313,98 eura ili 11,3% u odnosu na prethodnu godinu i ukupno iznosi 61.132.774,34 eura. U okviru ove skupine veće povećanje evidentirano je kod sljedećih kapitalnih projekata: ulaganja u Revitalizaciju kompleksa Benčić - Cigleni i T-objekt te uređenje javnih površina i izgradnje pripadajuće infrastrukture unutar bivšeg tvorničkog kompleksa Rikard Benčić, kod rekonstrukcije i opremanja broda-muzeja Galeb (kapitalni projekt Turističke valorizacije reprezentativnih spomenika riječke industrijske baštine), zatim kod ulaganja u Energanu - Start up inkubator za kreativne tehnologije i IT industriju, ulaganja u dječje vrtiće i škole, ulaganja u pristupne ceste, javnu rasvjetu i dr.

**Bilješka broj 3 – 1 FINANCIJSKA IMOVINA**

Vrijednost ukupne financijske imovine (novac i potraživanje) Grada iznosi 208.807.290,39 eura.

*Novac u banci i blagajni (11)* – stanje novčanih sredstava na računima i u blagajni iznose ukupno 47.227.037,28 eura.

Stanje novca po računima skupine 11:

* Jedinstveni račun riznice Grada Rijeke (račun na kojem se nalaze

novčana sredstva i Grada Rijeke i 83 proračunska korisnika) = 44.614.912,51 eura

* Izdvojena novčana sredstva (računi depozita i za posebne namjene) = 2.604.365,65 eura
* Ostali računi = 1.388,45 eura
* Prijelazni račun = 6.370,67 eura
* Novac u blagajni = 0,00 eura

*Depoziti u kreditnim i ostalim financijskim institucijama (1211*) iznose 671.060,74 eura. U 2024. godini je izdvojeno 60.000,00 eura na poseban račun depozita radi isplate naknade i troškova postupka za izvlaštene nekretnine na lokaciji OUVIa-faza 2 na Martinkovcu.

*Potraživanja za dane zajmove (13)* – stanje ukupnog potraživanja za dane zajmove na 31. prosinca 2024. godine iznosi 1.262.136,73 eura (odnosno 1.862.909,95 eura bez uključenog propisanog ispravka vrijednosti) i u odnosu na isto razdoblje prethodne godine, ova potraživanja su manja za 517.113,56 eura, odnosno 29,1%.

*Vrijednosni papiri (14)* – u ovoj skupini evidentirano je potraživanje od strane Republike Hrvatske (putem banaka) po obveznicama RH u obliku knjižnog potraživanja s osnova prodaje stanova na kojima je postojalo stanarsko pravo, a temeljem Zakona o pretvaranju deviznih depozita građana u javni dug RH. Prema podacima iz analitičkih evidencija, u Erste&Steiermärkische Bank d.d. stara devizna štednja iznosi 3.885,04 eura, u Vukovarskoj banci d.d. u stečaju iznosi 225,22 eura, Cibalae banci d.d. u stečaju iznosi 1.691,98 eura i Požeškoj banci d.d. (pripojena u Podravsku banku d.d.) stanje stare devizne štednje iznosi 869,20 eura.

*Dionice i udjeli u glavnici (15)* – vrijednost dionica i poslovnih udjela Grada Rijeke na dan bilance iznosi 145.993.897,39 eura. Tijekom izvještajne godine evidentirana su usklađenja nominalnih vrijednosti poslovnih udjela Grada Rijeke u skladu s podacima iz Izvještaja Središnjeg klirinškog depozitarnog društva i rješenja Trgovačkog suda u Rijeci o brisanju trgovačkog društva iz sudskog registra.

U donjem pregledu prikazana su trgovačka društva u kojima Grad Rijeka ima značajniju vrijednost poslovnog udjela na dan 31. prosinca 2024.



*Potraživanje za prihode poslovanja (16)* – stanje ukupnog potraživanja za prihode poslovanja na 31. prosinca 2024. godine iznosi 10.414.136,89 eura (odnosno 24.707.702,88 eura bez uključenog propisanog ispravka vrijednosti) i u odnosu na isto razdoblje prethodne godine, potraživanja su manja za 1.977.135,60 eura, odnosno 16%.

Na datum bilance dospjelo je 6.580.853,00 eura (odnosno 20.874.418,99 eura bez uključenog ispravka vrijednosti), a nedospjelo 3.833.283,89 eura potraživanja za prihode poslovanja.

Od dospjelih potraživanja za prihode poslovanja vrijednosno su najznačajnija nenaplaćena potraživanja za komunalnu naknadu (1.593.507,14 eura, odnosno 4.754.517,45 eura bez uključenog ispravka vrijednosti), potraživanja za zakupninu poslovnih prostora (669.838,56 eura odnosno 1.908.559,21 eura bez uključenog ispravka vrijednosti) i potraživanja za porez na promet nekretnina (861.990,63 eura odnosno 1.786.620,32 eura bez uključenog ispravka vrijednosti).

*Potraživanja od prodaje nefinancijske imovine* (17) iznose 1.758.866,16 eura (odnosno 2.122.357,47 eura bez uključenog ispravka vrijednosti) i u odnosu na prethodnu godinu manja su za 62,9%, odnosno apsolutno iskazano, za 2.978.104,54 eura.

Na datum bilance dospjelo je 45.395,58 eura (odnosno 408.886,89 eura bez uključenog ispravka vrijednosti), a nedospjelo 1.713.470,58 eura potraživanja za prihode od prodaje nefinancijske imovine.

Od dospjelih potraživanja od prodaje nefinancijske imovine vrijednosno su najznačajnija potraživanja za prihode od prodaje stanova na kojima postoji stanarsko pravo (21.782,25 eura, odnosno 262.880,04 eura bez uključenog ispravka vrijednosti) i nenaplaćena potraživanja za prihode od prodaje zemljišta (21.685.23 eura, odnosno 77.002,10 eura bez uključenog ispravka vrijednosti).

ISPRAVAK VRIJEDNOSTI POTRAŽIVANJA

Grad Rijeka je, temeljem članka 37. a) Pravilnika o proračunskom računovodstvu i Računskom planu, proveo propisani ispravak vrijednosti potraživanja u iznosu od 15.257.830,52 eura. Prema podacima analitičkog knjigovodstva, uzimajući u obzir kašnjenje u naplati preko godine dana te pokretanje stečajnog i/ili likvidacijskog postupka nad dužnikom, proveden je ispravak vrijednosti potraživanja i to:

* potraživanja za dane zajmove u iznosu od 600.773,22 eura koje se odnosi na kašnjenje u naplati više od tri godine
* potraživanja za prihode poslovanja u iznosu od 14.293.565,99 eura, od čega se iznos od 544.134,29 eura odnosi na kašnjenje u naplati od jedne do tri godine, iznos od 7.905.152,20 eura na kašnjenje u naplati više od tri godine, a iznos od 5.844.279,50 eura na potraživanja u stečajnom i/ili likvidacijskom postupku.
* potraživanja od prodaje nefinancijske imovine u iznosu od 363.491,31 eura, od čega se iznos od 12.899,89 eura odnosi na kašnjenje u naplati od jedne do tri godine, iznos od 350.591,42 eura na kašnjenje u naplati više od tri godine.

OTPIS POTRAŽIVANJA

Za otpis potraživanja u poslovnim knjigama Grada Rijeke primjenjuju se, u skladu s važećim propisima, usvojeni opći kriteriji i uvjeti za otpis iz Upute o provođenju mjera naplate prihoda Grada Rijeke, Klasa: 023-01/20-04/89-66; Urbroj: 2170/01-15-00-20-1 od 14. rujna 2020. godine. Prema članku 20. navedene Upute otpis potraživanja može se provesti: a) na zahtjev dužnika sukladno važećim propisima, b) u slučaju da je za dužnika pravnu osobu doneseno pravomoćno rješenje o brisanju iz odgovarajućeg registra, a dužnik nema pravnih slijednika, c) ako za dužnika postoji pravomoćno rješenje o sklopljenom stečajnom planu, predstečajnom sporazumu ili predstečajnoj nagodbi kojim je utvrđeno da se dug otpisuje, d) ako je sudskom ili izvansudskom nagodbom ili sporazumom s dužnikom utvrđeno da se dužniku dug otpisuje, e) ako je dužnik fizička osoba preminuo, a dug nije moguće naplatiti iz ostavine, f) u slučaju da je nastupila zastara prava na naplatu potraživanja sukladno važećim propisima, g) u drugim slučajevima sukladno važećim propisima

Grad Rijeka je tijekom 2024. godine otpisao 903.633,74 eura potraživanja. Prema podacima analitičkog knjigovodstva otpisano je 86.880,43 eura potraživanja za poreze (račun 161), 418.533,15 eura potraživanja za prihode od imovine (račun 164, zakup, najamnina, kamata, spomenička renta), 252.259,22 eura potraživanja za upravne i administrativne pristojbe, pristojbe po posebnim propisima i naknade (račun 165, komunalna naknada, komunalni doprinos), 145.934,43 eura potraživanja za kazne i upravne mjere te ostale prihode (račun 168, refundacije troškova, prekršajni nalozi, predstečajne nagodbe), 0,43 eura za potraživanja od prodaje neproizvedene dugotrajne imovine (račun 171, prodaja zemljišta) i 26,08 eura za potraživanja od prodaje proizvedene dugotrajne imovine (račun 172, prodaja stanova).

Promatrajući samo glavne skupine, sveukupno je otpisano 903.607,23 eura potraživanja za prihode poslovanja (skupina računa 16) i 26,51 eura potraživanja od prodaje nefinancijske imovine (skupina račun 17).

**Bilješka broj 4 - 2 OBVEZE**

Stanje ukupnih obveza na kraju izvještajnog razdoblja iznosi 57.468.386,67 eura (zajedno sa stanjem na skupini 29). Dospjele obveze po skupinama konta 23 do 26 iznose 4.040.532,70 eura (7%), nedospjele obveze 53.363.462,03 eura (93%). Ukupne obveze bilježe smanjenje od 7.221.678,25 eura ili 11,2% u odnosu na stanje prethodne godine. U donjoj Tablici 1. Obveze prikazana su stanja po skupinama obveza.

U okviru obveza za rashode poslovanja (23) povećanje od 794.492,68 eura nastalo je na stavkama obveza za zaposlene, obveza za materijalne rashode, obveza za naknade građanima i kućanstvima i obvezama za kazne, naknade šteta i kapitalnih pomoći (obrazloženje povećanja obveza detaljno je opisano u Bilješci broj 13. obrazloženjem povećanja pojedine skupine rashoda). Smanjenje se bilježi na obvezama za nabavu nefinancijske imovine (24), na obvezama za kredite i zajmove (26) i na odgođeno plaćanje rashoda i prihoda budućeg razdoblja (29).

*Više o strukturi dospjelih i nedospjelih obveza opisano je pod Bilješkom broj 22.*

Tablica 1. Obveze *u EUR*

|  |  |  |  |  |  |  |
| --- | --- | --- | --- | --- | --- | --- |
| **Rn** | **O P I S** | **Rn** | **Stanje 1.1.2024.** | **Stanje 31.12.2024.** | **Indeks (5/4\*100)** | **Povećanje/** |
| **smanjenje (5-4)** |
| *1* | *2* | *3* | *4* | *5* | *6* | *7* |
| **2** | **Obveze** | **2** | **64.690.064,92** | **57.468.386,67** | **88,8** | **-7.221.678,25** |
| 23 | Obveze za rashode poslovanja | 23 | 18.160.909,08 | 18.955.401,76 | 104,4 | 794.492,68 |
| 24 | Obveze za nabavu nefinancijske imovine | 24 | 6.459.930,21 | 1.994.152,60 | 30,9 | -4.465.777,61 |
| 26 | Obveze za kredite i zajmove | 26 | 39.998.529,71 | 36.454.440,37 | 91,1 | -3.544.089,34 |
| 29 | Odgođeno plaćanje rashoda i prihodi budućeg razdoblja | 29 | 70.695,92 | 64.391,94 | 91,1 | -6.303,98 |

**Primljeni krediti i zajmovi - dugoročni:**

* **Zajam od RH, Ministarstvo financija, za sufinanciranje Projekta IPA ŽCGO Marišćina**

Gradsko vijeće Grada Rijeke je na sjednici 21. prosinca 2011. godine donijelo Odluku o zaduživanju Grada Rijeke za sufinanciranje Projekta IPA ŽCGO Marišćina. Grad Rijeka je s Ministarstvom financija 17. siječnja 2012. godine zaključio Ugovor o zajmu za sufinanciranje izgradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša), na iznos od 2.011.751 eura. Dodatkom ugovora od 20. prosinca 2013. godine povećan je maksimalni iznos zajma na 2.290.150 eura dok su ostale odredbe ugovora ostale nepromijenjene.Sredstva zajma otplaćuju se sukcesivno u roku od 25 godina, uključujući i poček od 5 godina, u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma započela je 30. travnja 2017. godine.

Povlačenje zajma je počelo u 2012. godini sukladno dinamici realizacije projekta izgradnje Županijskog centra za gospodarenje otpadom Marišćina i ukupno je za projekt iskorišteno 14.823.521,00 kuna, odnosno 1.955.649,22 eura kreditnih sredstava. Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka, u 80 jednakih tromjesečnih rata.

**Stanje kredita na dan 31. prosinca 2024. godine iznosi 1.186.365,77 eura.**

* **Kredit ERSTE&STEIERMARKISCHE BANK d.d. na iznos od 16,4 mil. eura**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za realizaciju kapitalnih projekata u iznosu od 123.629.955,00 kuna. Ministarstvo financija je 12. srpnja 2018. dalo suglasnost za zaduženje te je Grad Rijeka s ERSTE&STEIERMÄRKISCHE BANK d.d. dana 31. kolovoza 2018. godine zaključio Ugovor o kreditu za financiranje kapitalnog projekta Revitalizacija kompleksa Benčić - Cigleni i T-objekt i za projekte energetskih obnova osnovnih škola i dječjih vrtića. Temeljem Odluke o Izmjenama i dopunama Odluke o zaduživanju od 30. rujna 2019. i dobivene suglasnosti Ministarstva financija od 21. studenoga 2019. godine, Grad Rijeka je dana 6. prosinca 2019. godine sklopio Aneks broj 1. Ugovora o kreditu kojim se ugovara prenamjena dijela sredstava za obnovu broda Galeb u sklopu projekta Turistička valorizacija reprezentativnih spomenika riječke industrijske baštine s time da je ukupan ugovoreni iznos kredita ostao nepromijenjen. Temeljem Odluke o zaduživanju od 11. ožujka 2021. godine sklopljen je Aneks broj 2 Ugovora o kreditu kojim je produljen rok korištenja kredita do 31. prosinca 2022. godine, a temeljem Odluke o zaduživanju od 8. prosinca 2022. godine sklopljen je Aneks broj 4 Ugovora o kreditu kojim je produljen rok korištenja kredita do 31. prosinca 2023. godine. Sredstva kredita otplaćivat će se mjesečno 14 godina, od isteka roka korištenja. Kamatna stopa je fiksna i iznosi 1,59%.

Povlačenje kredita je započelo u listopadu 2018. godine i do 31. prosinca 2023. godine je u

cijelosti povučen u iznosu 16.408.514,83 eura.

**Otplata kredita je započela u siječnju 2024. godine te stanje kredita na dan 31. prosinca**

**2024. godine iznosi 15.236.478,07 eura.**

* **Kredit ERSTE&STEIERMARKISCHE BANK d.d. na iznos od 2,5 mil. eura**

Gradsko vijeće Grada Rijeke je na sjednici 28. ožujka 2019. godine donijelo Odluku o zaduživanju Grada Rijeke za projekte energetskih obnova 5 osnovnih škola i dječjih vrtića te Muzeja grada Rijeke. Slijedom navedenog, 30. travnja 2019. godine dobivena je suglasnost Ministarstva financija za zaduženje te je Grad Rijeka s ERSTE&STEIERMÄRKISCHE BANK d.d. dana 1. srpnja 2019. godine zaključio Ugovor u iznosu od 18.655.949,00 kuna. Aneksom broj 1 Ugovora o kreditu od 26. lipnja 2020. godine produljio se rok korištenja kredita do 31. prosinca 2020. godine. Povlačenje kredita počelo je u listopadu 2019. godine i ukupno za projekte iskorišteno je 18.649.857,88 kuna kreditnih sredstava. Sredstva kredita otplaćuju se mjesečno 10 godina, od isteka roka korištenja, odnosno otplata kredita započela je od siječnja 2021. godine. Kamatna stopa je fiksna i iznosi 1,27%.

Na Javni poziv Ministarstva regionalnog razvoja i fondova Europske unije za sufinanciranje provedbe EU projekata na regionalnoj i lokalnoj razini objavljen krajem 2020. godine, Grad je za sufinanciranje vlastite komponente prijavio 6 projekata energetske obnove koji su završeni u 2020. godini, te su Gradu krajem 2021. godine odobrena bespovratna sredstva pomoći u iznosu od 7.498.038,49 kuna.

Obzirom da je vlastita komponenta 6 realiziranih projekata energetske obnove prethodno financirana iz kredita Erste banke, Grad je po primitku navedenih bespovratnih sredstava izvršio prijevremenu djelomičnu otplatu navedenog kredita te je dana 24. prosinca 2021. godine sklopljen Aneks broj 2 Ugovora o kreditu na novi iznos glavnice kredita u visini 9.442.249,11 kuna.

**Tijekom 2024. godine otplaćeno je 137.967,12 eura te stanje obveze ovog kredita na dan**

**31. prosinca 2024. godine iznosi 827.803,20 eura.**

* **Kredit ERSTE&STEIERMARKISCHE BANK d.d. na iznos od 4,6 mil. eura**

Gradsko vijeće Grada Rijeke je na sjednici 24. svibnja 2018. godine donijelo Odluku o zaduživanju Grada Rijeke za financiranje kapitalnog projekta „Uređenje javnih površina i izgradnja pripadajuće infrastrukture unutar bivšeg tvorničkog kompleksa Rikard Benčić“. Vlada Republike Hrvatske dala je 10. svibnja 2019. suglasnost za zaduženje te je Grad Rijeka s ERSTE&STEIERMÄRKISCHE BANK d.d. Rijeka dana 24. svibnja 2019. godine zaključio Ugovor o kreditu u iznosu od 35.000.000,00 kuna. Aneksom broj 1 Ugovora o kreditu od 5. svibnja 2020. godine produljio se rok korištenja kredita do 30. lipnja 2021. godine. Sredstva kredita otplaćuju se mjesečno 14 godina, odnosno otplata kredita započela je u srpnju 2021. godine. Kamatna stopa je fiksna i iznosi 1,59%.

**Tijekom 2024. godine otplaćeno je 331.806,96 eura te stanje obveze ovog kredita na dan 31. prosinca 2024. godine iznosi 3.483.975,01 eura.**

* **Kredit ZAGREBAČKE BANKE d.d. na iznos od 5,8 mil. eura**

Gradsko vijeće Grada Rijeke je na sjednici 30. rujna 2019. godine donijelo Odluku o zaduživanju Grada Rijeke za realizaciju kapitalnog projekta „Turistička valorizacija reprezentativnih spomenika riječke industrijske baštine“. Slijedom navedenog, 15. studenog 2019. godine dobivena je suglasnost Ministarstva financija te je Grad Rijeka dana 6. prosinca 2019. godine sklopio sa Zagrebačkom bankom d.d. Ugovor o kreditu u iznosu od 44.000.000,00 kuna. Dodatkom broj 1 Ugovora o kreditu od 2. prosinca 2020. godine produljio se rok korištenja kredita do 31. prosinca 2021. godine. Unatoč istom, za produljenje roka korištenja do 31. prosinca 2022. godine, sklopljen je Dodatak 2. Ugovora o kreditu dana 01. prosinca 2021. godine.

Povlačenje kredita započelo je u prosincu 2019. godine i ukupno je iskorišteno 5.839.803,57 eura.

Sredstva kredita otplaćuju se mjesečno 10 godina, odnosno otplata kredita započela je u siječnju 2023. godine. Kamatna stopa je fiksna i iznosi 1,25%.

**Tijekom 2024. godine otplaćeno je 583.980,36 eura te stanje obveze ovog kredita na dan 31. prosinca 2024. godine iznosi 4.671.842,85 eura.**

* **Kredit ERSTE&STEIERMARKISCHE BANK d.d. na iznos od 1,7 mil. eura**

Gradsko vijeće Grada Rijeke je na sjednici 4. svibnja 2022. godine donijelo Odluku o zaduživanju Grada Rijeke za sufinanciranje kapitalnog projekta Energana - Start Up inkubator za kreativne tehnologije i IT industriju. Vlada Republike Hrvatske dala je 25. kolovoza 2022. godine suglasnost za zaduženje te je Grad Rijeka s ERSTE&STEIERMAKISCHE BANK d.d. dana 19. rujna 2022. godine zaključio Ugovor o kreditu u iznosu od 12.700.000,00 kuna. Aneksom broj 1 Ugovora o kreditu od 10. svibnja 2023. godine produljio se rok korištenja kredita do 31. prosinca 2023. godine. Sredstva kredita otplaćivat će se mjesečno 10 godina, od isteka roka korištenja. Kamatna stopa je fiksna i iznosi 0,65%.

Povlačenje kredita započelo je u studenom 2022. godine i do 31. prosinca 2023. godine iskorišten je u cijelosti u iznosu 1.685.579,67 eura.

**Otplata kredita je započela u srpnju 2024. godine te stanje kredita na dan 31. prosinca 2024. godine iznosi 1.601.300,67 eura.**

**Primljeni robni zajmovi:**

Robni zajmovi ne predstavljaju direktno zaduženje Grada na financijskom tržištu. Kod navedena tri robna zajma riječ je o preuzimanju stanova, prometnica i sportskih objekata, koje su izgradili Agencija za društveno poticanu stanogradnju Grada Rijeke, Rijeka promet d.d. (danas Rijeka plus d.o.o.) i Rijeka sport d.o.o.. Grad Rijeka je evidentirao navedene nekretnine u svoje poslovne knjige te preuzeo obvezu njihove otplate.

* **Robni zajam od Agencije za društveno poticanu stanogradnju Grada Rijeke**

U skladu s Ugovorom o kupoprodaji od 10. veljače 2009. godine, Grad Rijeka se zadužio putem robnog zajma kod Agencije za društveno poticanu stanogradnju Grada Rijeke u iznosu od 69.451.427,00 kn za kupnju dviju stambenih zgrada na Rujevici koje je po programu društveno poticane stanogradnje izgradila Agencija za društveno poticanu stanogradnju Grada Rijeke. Otplata zajma u tromjesečnim anuitetima traje do 2028. godine.

**Tijekom 2024. godine otplaćeno je 233.834,52 eura te stanje obveze ovog zajma na dan 31. prosinca 2024. godine iznosi 988.043,65 eura.**

* **Robni zajam od trgovačkog društva Rijeka sport d.o.o.**

Temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke do konca 2009. godine i Ugovora o reguliranju međusobnih odnosa u vezi s financiranjem izgradnje Dvoranskog plivališta Kantrida sklopljenim 14. travnja 2010. godine, Grad Rijeka je ugovorio povrat sredstava TD Rijeka sport d.o.o. za izvršeno financiranje ulaganja na sportskim objektima te evidentiranje imovine i njezine vrijednosti u knjigama imovine Grada. Za realizaciju navedene ugovorne obveze Grad Rijeka se zadužio putem robnog zajma kod trgovačkog društva Rijeka sport d.o.o. u iznosu od 88.887.131,00 kuna. Za iznos navedenih ulaganja, u 2010. godini je povećana vrijednost imovine u poslovnim knjigama Grada.

U 2011. godini Grad Rijeka je temeljem Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju od 1. siječnja do 31. prosinca 2010. godine zaključenog 7. ožujka 2011. godine i Ugovora o reguliranju međusobnih odnosa vezanih za financiranje ulaganja u objekte u vlasništvu Grada Rijeke u razdoblju 1. siječnja do 14. lipnja 2011. godine zaključenog 14. lipnja 2011. godine, preuzeo izvršena ulaganja na sportskim objektima koja je financirao Rijeka sport d.o.o. u iznosu od 38.434.624,00 kuna te je za navedeni iznos ulaganja povećana vrijednost imovine u knjigama imovine Grada.

Sukladno navedenim Ugovorima povećan je iznos robnog zajma sa 88.887.131,00 kuna na 127.321.755,00 kuna što predstavlja iznos ulaganja koja je izvršio Rijeka sport d.o.o. u sportske objekte u vlasništvu Grada (završna faza Dvoranskog plivališta Kantrida, Stadion Kantrida, Stadion Krimeja, Nogometno igralište Podmurvice, Dvorana Dinko Lukarić i Dvorana Mladosti). Otplata robnog zajma u mjesečnim anuitetima započela je u 2012. godini. Kamatna stopa je promjenjiva, vezana za tromjesečni EURIBOR +2,65 p.p. godišnje, ali ne manja od 4% godišnje. Rijeka sport d.o.o. je temeljem Odluke Gradskog vijeća od 22. prosinca 2016. godine o davanju suglasnosti za zaduženje radi refinanciranja ostatka duga po postojećem kreditu primljenom 2008. godine, dana 2. siječnja 2017. godine sklopio Ugovor o dugoročnom kreditu s Privrednom bankom Zagreb u iznosu od 189.773.099,15 kn. Refinanciranjem postojećeg duga produljen je krajnji rok dospijeća kredita na 15 godina i ugovorena je redovna kamata po stopi u visini prinosa na Trezorske zapise Ministarstva financija na bazi 91 dan uvećano za fiksnu maržu u visini 1,78 p.p. godišnje, promjenjiva.

S obzirom da se u Proračunu Grada osiguravaju sredstva za otplatu kredita Rijeka sporta d.o.o. kroz otplatu robnog zajma za preuzete objekte, a da su refinanciranjem kredita Rijeka sporta d.o.o. postignuti povoljni uvjeti otplate, novim Ugovorom o reguliranju međusobnih odnosa vezanih za financiranje ulaganja u objekte u vlasništvu Grada Rijeke između Rijeka sporta d.o.o. i Grada Rijeke od 30. prosinca 2016. godine u iznosu od 104.477.917,35 kuna, uskladila se dinamika otplate robnog zajma s dinamikom otplate refinanciranog kredita Rijeka sporta d.o.o.

Zbog nastalih okolnosti izazvanih pandemijom koronavirusa, Gradsko vijeće je 27. svibnja 2020. godine donijelo Odluku o izmjenama Odluke o davanju suglasnosti za zaduženje Rijeka sportu d.o.o. radi refinanciranja ostatka glavnice, na temelju koje je Rijeka sport d.o.o., dana 8. srpnja 2020. godine sklopio Dodatak I Ugovoru o dugoročnom kreditu s Privrednom bankom Zagreb kojim je ugovoren moratorij na otplatu 6 rata glavnice u 2020. godini te je produljen rok otplate kredita do 30. lipnja 2032. godine.

Sukladno tome je i krajnji rok otplate robnog zajma Grada prema Rijeka sportu d.o.o. produljen

do 30. lipnja 2032. godine.

Na temelju Odluke o izmjenama Odluke o davanju suglasnosti za zaduženje Rijeka sportu d.o.o. radi refinanciranja ostatka glavnice, koja je donesena na sjednici Gradskog vijeća dana 26. rujna 2024. godine, Rijeka sport d.o.o. je sklopio Dodatak II Ugovoru o dugoročnom kreditu s Privrednom bankom Zagreb kojim je utvrđeno da se na preostali saldo kredita, počevši od 01. listopada 2024. godine, obračunava redovna kamata po fiksnoj stopi u visini od 3,34% godišnje. Radi usklađenja otplatnog plana iz Dodatka II Ugovoru o dugoročnom kreditu sklopljen je Aneks 2. robnog zajma Grada Rijeke prema Rijeka sportu d.o.o..

**Tijekom 2024. godine otplaćeno je 901.327,14 eura ovog zajma te stanje obveze na dan**

**31. prosinca 2024. godine iznosi 8.458.631,15 eura.**

Ukupne nedospjele obveze za dugoročne kredite i zajmove na dan 31. prosinca 2024. godine iznose 36.454.440,37 eura. Dospjelih obveza za kredite i zajmove nema.

**Kratkoročni zajmovi:**

* **Beskamatni zajam jedinicama lokalne i područne (regionalne) samouprave**

Povrat poreza na dohodak po godišnjoj prijavi za 2023. godinu započeo je 2. svibnja 2024. godine.

U Naputku o načinu uplaćivanja prihoda proračuna, obveznih doprinosa te prihoda za financiranje drugih javnih potreba u 2024. godini (Narodne novine, br. 15/24), točka 9. Povrat i preknjiženje javnih prihoda, podtočka 9.5.3. Namirenje nedostajućih sredstava za izvršenje naloga za povrat, ispravak prijenosom ili preknjiženje na računu za uplatu i raspored zajedničkog prihoda propisan je postupak namirenja nedostajućih sredstava na računu poreza na dohodak koje će jedinice lokalne samouprave koristiti za povrat poreza na dohodak po godišnjoj prijavi za 2023. godinu u razdoblju od 2. svibnja do 31. prosinca 2024. godine.

Naputkom je propisano da ako na računu za uplatu i raspored zajedničkog prihoda, nema dovoljno sredstava za izvršenje naloga za povrat, ispravak prijenosom ili preknjiženje u 2024. godini, nedostajuća sredstva za provedbu naloga namiruju se na teret jedinstvenog računa državnog proračuna. Sredstva korištena za izvršenje naloga za povrat, ispravak prijenosom ili preknjiženje na računu za uplatu i raspored zajedničkog prihoda, namirena na teret jedinstvenog računa državnog proračuna vraćaju se na jedinstveni račun državnog proračuna iz prvoga priljeva sredstava na račun za uplatu i raspored zajedničkog prihoda.

U izvještajnom razdoblju, sredstva namirenja na teret državnog proračuna u svrhu isplate poreza i prireza po godišnjoj prijavi za 2023. godinu, u visini od 4.494.192,14 eura, evidentirana su u skladu s Uputom Ministarstva financija kao obveza za kratkoročni zajam i u cijelosti vraćena do kraja listopada 2024. godine.

**Odgođeno plaćanje rashoda i prihodi budućih razdoblja (29)**iznose 64.391,94 eura i odnose se na obračunatu naknadu za uporabu javnih cesta koja se plaća pri registraciji vozila prema obračunu Županijske uprave za ceste PGŽ.

**F i n a n c i j s k i r e z u l t a t**

Višak prihoda i primitaka raspoloživ 1. siječnja 2024. godine iznosio je 17.152.493,09 eura.

U Obrascu PR-RAS je preneseni višak prihoda poslovanja uvećan za 15.060,15 eura zbog provedenih korekcija rezultata prilikom otpisa obveza iz prethodnih godina. Više opisano uz Bilješku broj 18 Višak prihoda i primitaka – preneseni.

**Bilješka broj 5 -** U izvještajnom razdoblju ostvaren je tekući višak prihoda i primitaka u iznosu od 11.403.816,55 eura, proizašao iz:

* viška prihoda poslovanja (X001 PR-RAS) 23.383.784,59 eura
* manjka prihoda od nefinancijske imovine (Y002 PR-RAS) - 8.657.824,79 eura
* manjka primitaka od financijske imovine (Y003 PR-RAS) - 3.322.143,25 eura

Utvrđeni viškovi i manjkovi (ukupno preneseni i tekući) naknadno se prebijaju po istovrsnim kategorijama aktivnosti i korigiraju u skladu s člankom 215. Pravilnika o proračunskom računovodstvu i računskom planu.

Na kraju izvještajne 2024. godine utvrđen je višak prihoda i primitaka raspoloživ u sljedećem razdoblju u ukupnom iznosu od 28.571.369,79 eura koji se sastoji od:

* viška prihoda poslovanja 35.681.523,32 eura
* manjka prihoda od nefinancijske imovine -4.027.815,48 eura
* manjka primitaka od financijske imovine -3.082.338,05 eura

Dio navedenog iznosa Viška prihoda i primitaka u iznosu od 19.777.630,00 eura već je planirano za korištenje u Proračunu Grada Rijeke za 2025. godinu.

Tablica 2. Financijski rezultat *u EUR*

|  |  |  |  |  |
| --- | --- | --- | --- | --- |
| **Račun** | **O P I S** | **Šifra** | **Stanje 1.1.2024.** | **Stanje 31.12.2024.** |
|
| *1* | *2* | *3* | *4* | *5* |
| **922** | **Višak/manjak prihoda** | **922** | **17.152.493,09** | **28.571.369,79** |
| 92211 | Višak prihoda poslovanja | 92211 | 32.376.959,15 | 35.681.523,32 |
| 92222 | Manjak prihoda od nefinancijske imovine | 92222 | -19.210.277,38 | -4.027.815,48 |

92213/92223 Višak/manjak primitaka od financijske imovine 92213/92223 3.985.811,32 -3.082.338,05

**Bilješka broj 6 – Izvanbilančni zapisi (991-996)** sadrže vrijednosti poslovnih događaja koji u trenutku nastanka nemaju izravan utjecaj niti na jednu poziciju temeljnih financijskih izvještaja. Sadrže stavke koje nisu uključene u bilančne kategorije: dana jamstva, tuđu imovinu dobivenu na korištenje, instrumente osiguranja plaćanja, potencijalne obveze i potraživanja temeljem sudskih sporova i ostalih ugovornih odnosa. U izvanbilančnim zapisima, pored navedenog, evidentiran je iznos nepodmirenih obveza prema neprofitnim organizacijama i proračunskim korisnicima na dan 31. prosinca 2024.

Izvanbilančni zapisi na datum bilance iznose ukupno 251.092.652,20 eura.

* **Pregled ostalih ugovornih odnosa**

Bilješke uz financijski izvještaj, prema čl. 15. Pravilnika o financijskom izvještavanju u proračunskom računovodstvu (Narodne novine, broj 37/22), sadrže obvezne Bilješke uz Bilancu: Popis ostalih ugovornih odnosa koji uz ispunjenje određenih uvjeta, mogu postati obveza ili imovina (dana jamstva, dane suglasnosti za zaduženje, hipoteke i sl.) i popis sudskih sporova u tijeku.

**Bilješka broj 7 – Pregled danih jamstava**

U nastavku se daje pregled danih jamstava:

* **Jamstvo dano Republici Hrvatskoj Ministarstvu financija za kreditno zaduženje Ekoplus d.o.o.**

Gradsko vijeće Grada Rijeke je na sjednici održanoj 21. prosinca 2011. godine donijelo Odluku o davanju jamstva za dugoročno zaduženje Ekoplus d.o.o. za sufinanciranje Projekta IPA ŽCGO Marišćina.

Navedenom Odlukom Grad Rijeka, kao solidarni dužnik s Primorsko-goranskom županijom, dao je jamstvo Republici Hrvatskoj Ministarstvu financija za osiguranje povrata dugoročnog zajma kojeg je Ekoplus d.o.o. primio od Republike Hrvatske Ministarstva financija za sufinanciranje gradnje Županijskog centra za gospodarenje otpadom Marišćina (Program IPA, komponenta III, Operativni program Zaštita okoliša).

Ugovor o zajmu između Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, sklopljen je 17. siječnja 2012. godine na iznos od 7.201.344 eura.

Dodatkom Ugovoru o zajmu Republike Hrvatske Ministarstva financija i Ekoplus d.o.o., uz suglasnost Primorsko-goranske županije i Grada Rijeke kao solidarnih dužnika, koji je sklopljen 20. prosinca 2013. godine, smanjen je iznos sufinanciranja Ekoplus d.o.o. u projektu na iznos od 4.566.903,58 eura, odnosno smanjen je iznos jamstva Grada.

Prema uvjetima iz ugovora, Ekoplus d.o.o. će sredstva zajma otplaćivati sukcesivno u roku od 25 godina uključujući i poček od 5 godina u 80 jednakih tromjesečnih rata. Dospijeće prve rate je 5 godina od prvog korištenja zajma, odnosno otplata zajma je započela u 2017. godini.

Kamatna stopa za cijelo vrijeme trajanja zajma je fiksna i iznosi 3,987%. Kamata se obračunava od prvog korištenja zajma, a naplaćuje se nakon isteka počeka u 80 jednakih tromjesečnih rata.

**Stanje kredita na dan 31. prosinca 2024. godine po osnovi glavnice i kamate iznosi 3.746.400,35 eura.**

* **Jamstvo dano za kreditno zaduženje Energo d.o.o. Rijeka**

Gradsko vijeće Grada Rijeke donijelo je na sjednici 27. veljače 2014. godine Odluku o davanju suglasnosti trgovačkom društvu Energo d.o.o. za zaduženje kod Europske banke za obnovu i razvoj radi izgradnje kogeneracijske energane na području Sveučilišnog kampusa na Trsatu i o davanju jamstva za ispunjenje preuzetih obveza.

Navedenom Odlukom Grad Rijeka je dao suglasnost trgovačkom društvu Energo d.o.o. za zaduženje putem dugoročnog financijskog kredita kod Europske banke za obnovu i razvoj u iznosu do 6.150.000,00 eura te jamstvo za ispunjenje preuzetih obveza trgovačkog društva Energo d.o.o. temeljem dugoročnog kredita u iznosu do 6.150.000,00 eura. Na predmetnu Odluku Gradskog vijeća, Grad Rijeka je dobio suglasnost ministra financija 7. ožujka 2014. godine.

Temeljem navedene Odluke Gradskog vijeća i suglasnosti ministra financija, dana 10. ožujka 2014. godine, trgovačko društvo Energo d.o.o. sklopilo je ugovor o kreditu s Europskom bankom za obnovu i razvoj, dok je ugovor o jamstvu sklopljen između Grada Rijeke i Europske banke za obnovu i razvoj.

Prema uvjetima iz ugovora, Energo d.o.o. će sredstva zajma, po isteku počeka od 3 godine otplaćivati u roku od 9 godina u 18 jednakih polugodišnjih obroka, odnosno otplata je započela u 2017. godini.

Kamatna stopa je promjenjiva, vezana za šestomjesečni EURIBOR + marža (2,85% ili 3,00% ili 3,10% godišnje).

TD Energo d.o.o. do 2021. godine je povukao znatno manji iznos kredita od ugovorenog iznosa kredita od 6.150.000,00 eura i povučeni dio kredita u iznosu 2.275.892,97 eura je već u otplati. Sukladno odredbama Ugovora o jamstvu između Grada Rijeke i EBRD, Europska banka za obnovu i razvoj je stoga dostavila Gradu Rijeci službeni dopis u kojem navodi trenutno stanje glavnice navedenog kredita društva Energo d.o.o. te potvrđuje nemogućnost daljnje isplate sredstava po Ugovoru o kreditu s Energo d.o.o. na temelju kojeg se smanjuju potencijalne obveze Grada Rijeke po Ugovoru o jamstvu izdanog za kreditno zaduženje društva Energo d.o.o..

**Stanje kredita na dan 31. prosinca 2024. godine po osnovi glavnice i kamate iznosi 439.554,70 eura.**

* **Jamstvo dano za kreditno zaduženje Energo d.o.o. Rijeka u visini od 3,2 mil. eura**

Gradsko vijeće Grada Rijeke donijelo je na sjednici 31. ožujka 2022. godine Odluku o davanju suglasnosti za zaduženje i davanju jamstva za ispunjavanje obveza trgovačkog društva Energo d.o.o. kod Erste&Steiermarkische Bank d.d. u iznosu 30.000.000,00 kuna, radi sufinanciranja vlastite komponente u realizaciji EU projekta Obnova toplinarstva Grada Rijeke. Temeljem Odluke dano je jamstvo za ispunjenje preuzetih obveza društva Energo d.o.o. u visini 80% ukupnog kredita, odnosno u iznosu od 24.000.000,00 kuna, uvećano za pripadajuće kamate i ostale troškove. Budući da je jamstvo dano do visine 80% kredita ne predstavlja nedozvoljenu državnu potporu.

Na predmetnu Odluku Gradskog vijeća, Grad Rijeka je dobio suglasnost ministra financija 5. srpnja 2022. godine. Na temelju dobivene suglasnosti za davanje jamstva na 24.000.000,00 kuna, kojim jamči Erste&Steiermarkische Bank d.d. Rijeka za plaćanje svih obveza glavnog dužnika Energo d.o.o., dok je Ugovor o kreditu sklopljen između Energo d.o.o. i Erste&Steiermarkische Bank d.d. Prema uvjetima iz ugovora Energo d.o.o. će sredstva kredita po isteku roka korištenja otplaćivati u roku od 15 godina u jednakim tromjesečnim ratama. Kamatna stopa je fiksna i iznosi 2,3% godišnje.

**Stanje kredita na dan 31. prosinca 2024. godine po osnovi glavnice i kamate iznosi 3.467.075,21 euro.**

* **Jamstvo dano za kreditno zaduženje Energo d.o.o. Rijeka u visini 9,3 mil. eura**

Gradsko vijeće Grada Rijeke donijelo je na sjednici 23. veljače 2023. godine Odluku o davanju suglasnosti za zaduženje i davanju jamstva radi refinanciranja postojećih financijskih obveza Energo d.o.o. Navedenom Odlukom dana je suglasnost Energu d.o.o. za dugoročno zaduženje kod kluba banaka: Agram banke d.d., Karlovačke banke d.d., Nove hrvatske banke d.d., PBZ d.d. i Zagrebačke banke d.d. u iznosu do 11.600.000,00 eura radi refinanciranja postojećih financijskih obveza društva kod navedenih poslovnih banaka. Nadalje, Odlukom je odobreno davanje jamstva Grada Rijeke za ispunjenje preuzetih obveza Energo d.o.o. u visini 80% ukupnog kredita, odnosno u iznosu do 9.280.000,00 eura, uvećano za pripadajuće kamate i ostale troškove. Na predmetnu Odluku Gradskog vijeća, Grad Rijeka je dobio suglasnost ministra financija 4. svibnja 2023. godine. Na temelju dobivene suglasnosti za davanje jamstva od Ministarstva financija, Grad Rijeka je 23. svibnja 2023. sklopio Ugovor o jamstvu s navedenim poslovnim bankama do iznosa od 8.954.447,81 eura, uvećano za pripadajuću kamatu i ostale troškove. Prema uvjetima iz ugovora, Energo d.o.o. će sredstva kredita po isteku roka korištenja otplaćivati u roku od 10 godina u tromjesečnim ratama uz promjenjivu godišnju kamatnu stopu vezanu uz 3M Euribor+3,30 p.p.

**Stanje kredita na dan 31. prosinca 2024. godine po osnovi glavnice i kamate iznosi 10.718.566,36 eura.**

**U 2024. godini navedena dana jamstva nisu protestirana odnosno u proračunu Grada nije bilo izvršenih izdataka po danim jamstvima.**

Tablica 3. Dana jamstva *u EUR*

|  |  |  |  |
| --- | --- | --- | --- |
| **Jamstva** | **Ukupno** | **Glavnica** | **Kamata** |
| **Ukupno jamstva:** | **18.371.596,62** | **14.130.386,89** | **4.241.209,73** |
| Jamstvo za zaduženje Ekoplus d.o.o. za projekt IPA ŽCGO Marišćina | 3.746.400,35 | 2.478.358,27 | 1.268.042,08 |
| Jamstvo za zaduženje Energo d.o.o. za kogeneracijsku energanu na Trsatu | 439.554,70 | 427.177,70 | 12.377,00 |
| Jamstvo za zaduženje Energo d.o.o. za obnovu toplinarstva grada Rijeke | 3.467.075,21 | 2.972.990,92 | 494.084,29 |
| Jamstvo za zaduženje Energo d.o.o. za refinanciranje postojećih financijskih obveza | 10.718.566,36 | 8.251.860,00 | 2.466.706,36 |

*Ekoplus - Projekt financiran iz fondova EU, iz instrumenta pretpristupne pomoći program IPA, komponenta III Operativni program*

*Zaštita okoliša*

*Energo - Projekt iz područja unaprjeđenja energetske učinkovitosti u kojem sudjeluje i Grad Rijeka*

*Energo - Projekt financiran iz fondova EU – Obnova toplinarstva grada Rijeke*

*Energo - za refinanciranje postojećih financijskih obveza*

**Bilješka broj 8 – Dane suglasnosti za zaduženje**

U izvještajnom razdoblju Grad Rijeka nije davao nove suglasnosti za zaduženje. Ranijih godina Grad je dao suglasnosti ustanovi Dječji vrtić Rijeka te trgovačkim društvima u većinskom vlasništvu: Rijeka plus d.o.o. Rijeka sport d.o.o., Energo d.o.o. i komunalnim društvima Vodovod i kanalizacija d.o.o., Autotrolej d.o.o. i Čistoća d.o.o.

Stanje kredita po osnovi danih suglasnosti za dugoročno zaduženje pravnim osobama na dan 31. prosinca 2024. godine po osnovi glavnice i kamata iznosi 44.468.665,34 eura.

**Bilješka broj 9 – Sudski sporovi u tijeku**

Prema podacima nadležnih odjela gradske uprave u kojima se vode službene evidencije o sudskim sporovima u kojima je Grad jedna od stranaka, a za potrebe iskazivanja podatka u izvanbilančnoj evidenciji i u ovim Bilješkama, na dan 31. prosinca 2024., Grad u aktivnoj ulozi tužitelja vodi 894 sudskih sporova vrijednosti *potencijalne imovine* u iznosu od 6.429.679,67 eura, a u ulozi tuženika vodi 298 sudskih sporova, vrijednosti *potencijalne obveze* u iznosu od 5.988.482,11 eura.

Tablica 4. Rekapitulacija sudskih sporova u tijeku na dan 31.12.2024.

|  |  |  |  |
| --- | --- | --- | --- |
| Tužitelj | Tuženik | Ukupan broj sudskih sporova | Iznos glavnice (u EUR) |
| Grad Rijeka | Podaci se nalaze u Tablici u Dodatku 1. uz Bilješke\* | 894 | 6.429.679,67 |
| Podaci se nalaze u Tablici u Dodatku 2. uz Bilješke\* | Grad Rijeka | 298 | 5.988.482,11 |

*\*Tablice s iskazanim analitičkim podacima po svakom pojedinom sudskom sporu nalaze se u Dodatku 1. i Dodatku 2. u prilogu ovih Bilješki*

**Bilješka broj 10 – Instrumenti osiguranja plaćanja**

Upravni odjel za financije vodi analitičku evidenciju izdanih i primljenih vrijednosnih papira i drugih financijskih instrumenata. Prema članku 23. Odluke o izvršavanju proračuna Grada Rijeke za 2024. godinu (Službene novine Grada Rijeke, broj 18/23,10/24 i 15/24), upravni odjeli obvezni su Upravnom odjelu za financije dostaviti primljene instrumente osiguranja plaćanja od strane pravnih osoba kao sredstvo osiguranja naplate potraživanja ili izvođenja radova i usluga.

Prema analitičkoj evidenciji, stanje na dan 31. prosinca 2024., Grad Rijeka izdao je:

* 33 zadužnice ukupne vrijednosti 34.300.538,73 eura
* 2 jamstva vrijednosti 14.378.407,16 eura
* 13 bjanko mjenica

Prema analitičkoj evidenciji, stanje na dan 31.12.2024., Grad Rijeka primio je:

* 666 bankarskih garancija ukupne vrijednosti 30.261.604,93 eura
* 4.423 zadužnice ukupne vrijednosti 65.538.412,85 eura
* 243 novčanih pologa ukupne vrijednosti 1.761.975,27 eura
* 10.214 bjanko mjenica

**Bilješka broj 11 – Hipoteke (založno pravo)**

Hipotekom ili založnim pravom opterećene su sljedeće nekretnine u vlasništvu Grada:

* Nekretnine Plivališta SFK Kantrida na temelju Sporazuma o zasnivanju založnog prava na nekretninama i pravu na neposrednu ovrhu od 3. siječnja 2017. godine, u korist Privredne banke Zagreb d.d., a radi osiguranja novčane tražbine Privredne banke Zagreb d.d. sukladno zaključenom Ugovoru o dugoročnom kreditu broj 5010609829.
* Nekretnina k.č. 388/562 šuma površine 5123 m2, zk.ul. 1349 KO Hosti, vrijednost zemljišta 2.254.120,00 kuna, temeljem Ugovora br. 130926087159 o dugoročnom kreditu na 25.000.000,00 kuna, zaključenog 11. studenog 2013. između OTP banke, korisnika: Dječji vrtić Rijeka i zalogodavca: Grad Rijeka. Uvjete odobrava i sredstva osigurava: Hrvatska banka za obnovu i razvitak Zagreb.

Namjena: za realizaciju kapitalnog projekta Dječji vrtić Pehlin. Odluka o davanju suglasnosti za zaduženje Dječji vrtić Rijeka donijeta na Gradskom vijeću Grada Rijeke 25. srpnja 2013., objavljena u SN PGŽ 27/13.

* **IZVJEŠTAJ O PRIHODIMA I RASHODIMA, PRIMICIMA I IZDACIMA**

**Ukupni prihodi i primici (X678)** ostvareni su u izvještajnom razdoblju u iznosu od 143.526.855,32 eura, 6,1% ili apsolutno iskazano, 8.201.696,65 eura više u odnosu na ostvarenje u istom razdoblju prethodne godine. Prihodi poslovanja bilježe rast od 12,6%, prihodi od prodaje nefinancijske imovine rast od 22,8%, dok primici od financijske imovine i zaduživanja bilježe 96,7% manje ostvarenje u odnosu na isto razdoblje prethodne godine.

**Ukupni rashodi i izdaci (Y345)** izvršeni su u razdoblju od 1. siječnja do 31. prosinca 2024. godine u iznosu od 132.123.038,77 eura, za 14.890.726,78 eura ili 12,7% više u odnosu na isto razdoblje prethodne godine. U strukturi ostvarenja ukupnih rashoda i izdataka rast je zabilježen kod rashoda poslovanja 24,1% dok rashodi za nabavu nefinancijske imovine bilježe pad 30,4% kao i izdaci za financijsku imovinu i otplate zajmova 24,2%.

U nastavku je tabelarno prikazana usporedba ostvarenja ukupnih prihoda i primitaka te ukupnih rashoda i izdataka Grada Rijeke u razdoblju zadnje dvije izvještajne godine.

Tablica 5. Ukupni prihodi i primici, rashodi i izdaci 2023. i 2024. godine

*u EUR*

|  |  |  |  |  |  |  |
| --- | --- | --- | --- | --- | --- | --- |
| Razred | O P I S | Šifra | Ostvareno  I-XII 2023. | Ostvareno  I-XII 2024. | INDEKS | Poveć./ smanj. (5-4) |
| *1* | *2* | *3* | *4* | *5* | *6* | *7* |
| 6 | PRIHODI POSLOVANJA | 6 | 122.341.792,26 | 137.754.229,42 | 112,6 | 15.412.437,16 |
| 7 | PRIHODI OD PRODAJE NEFINANCIJSKE IMOVINE | 7 | 4.471.887,60 | 5.490.679,81 | 122,8 | 1.018.792,21 |
| 8 | PRIMICI OD FINANCIJSKE IMOVINE I ZADUŽIVANJA | 8 | 8.511.478,81 | 281.946,09 | 3,3 | -8.229.532,72 |
|  | **UKUPNI PRIHODI I PRIMICI** | **X678** | **135.325.158,67** | **143.526.855,32** | **106,1** | **8.201.696,65** |
| 3 | RASHODI POSLOVANJA | 3 | 92.142.906,80 | 114.370.444,83 | 124,1 | 22.227.538,03 |
| 4 | RASHODI ZA NABAVU NEFINANCIJSKE IMOVINE | 4 | 20.335.267,80 | 14.148.504,60 | 69,6 | -6.186.763,20 |
| 5 | IZDACI ZA FINANCIJSKU IMOVINU I OTPLATE ZAJMOVA | 5 | 4.754.137,39 | 3.604.089,34 | 75,8 | -1.150.048,05 |
|  | **UKUPNI RASHODI I IZDACI** | **Y345** | **117.232.311,99** | **132.123.038,77** | **112,7** | **14.890.726,78** |
| 922 | VIŠAK PRIHODA I PRIMITAKA - tekući | X005 | 18.092.846,68 | 11.403.816,55 |
| 922 | MANJAK//VIŠAK PRIHODA I PRIMITAKA - preneseni | 9222-9221  9221-9222 | -940.353,59 | 17.167.553,24\* |
| **922** | **FINANCIJSKI REZULTAT** | **X006** | **17.152.493,09** | **28.571.369,79** |

*\*Napomena: U izvještajnom razdoblju ostvaren je tekući višak u iznosu od 11.403.816,55 eura te je na dan bilance ukupan višak prihoda i primitaka raspoloživ u sljedećem razdoblju utvrđen u iznosu 28.571.369,79 eura. Preneseni višak iz prethodnih godina iznosio je 17.152.493,09 eura i uvećan je za 15.060,15 eura zbog provedene korekcije rezultata kod otpisa obveza prethodnih godina te je konačni preneseni višak u obrascima na 31.12.2024. iskazan u iznosu od 17.167.553,24 eura.*

**Bilješka broj 12 – 6 PRIHODI POSLOVANJA**

**Prihodi poslovanja (6)** ostvareni su u iznosu 137.754.229,42 eura. U odnosu na ostvarenje ovih prihoda prethodne godine bilježi se povećanje od 15.412.437,16 eura ili 12,6%.

U strukturi ovih prihoda najznačajniju stavku čine porezni prihodi s udjelom od 69,26%, slijede prihodi od upravnih i administrativnih pristojbi i po posebnim propisima s udjelom 12,71%, prihodi od imovine s udjelom od 10,20%, zatim prihodi od pomoći iz inozemstva i od subjekata unutar općeg proračuna s udjelom od 5,79%. Prihodi od kazni, upravnih mjera i ostali prihodi participiraju u ukupnim prihodima poslovanja s 1,97 % te prihodi od prodaje proizvoda i robe te pruženih usluga i prihodi od donacija s ukupno 0,07%.

**Prihodi od poreza (61)** ostvareni su u iznosu 95.409.753,12 eura što, u odnosu na ostvarenje prethodne godine, predstavlja povećanje od 21,4%. Vrijednosno su najznačajniji prihodi proračuna jer u ukupno ostvarenim prihodima i primicima sudjeluju sa 66,48%. U ukupnom iznosu ostvarenih poreznih prihoda najveći udjel od 91,20% ima prihod od poreza i prireza na dohodak.

*Porez na dohodak (611)* bilježi rast u odnosu na prethodnu godinu za 15.091.374,34 eura ili 21%. Kod poreza na dohodak važno je spomenuti da je i ove godine, kao i prethodne, isplata povrata poreza i prireza na dohodak po godišnjoj prijavi za 2023. godinu započela u svibnju te je, u nedostatku financijskih sredstava na zajedničkom računu poreza i prireza na dohodak, (prilikom isplate povrata), Državni proračun Gradu namirio 4.494.192,14 eura u tu svrhu. Grad je, po Uputama Ministarstva financija, za navedeni iznos namirenja iskazao obvezu za povrat u Državni proračun i u potpunosti je podmirio do 31. listopada 2024. godine (više u Bilješci broj 4 uz Bilancu).

**Pomoći iz inozemstva i od subjekata unutar općeg proračuna (63)** ostvarene su u iznosu od 7.975.387,51 eura ili 8,6% manje u odnosu na prethodnu godinu.

Najveće smanjenje odnosi se na ostvarenje kapitalnih pomoći inozemnih vlada (6312), tekućih pomoći od institucija i tijela EU (6323), pomoći proračunu od izvanproračunskih korisnika (6342), tekućih (6351), kapitalnih pomoći izravnanja za decentralizirane funkcije (6352) i kapitalne pomoći temeljem prijenosa EU sredstava (6382).

Značajno povećanje zabilježeno je kod primljenih tekućih pomoći proračunu iz drugih proračuna i izvanproračunskim korisnicima (6331), za doznačena sredstava u iznosu od 808.440,00 eura od strane Ministarstva znanosti i obrazovanja temeljem Uredbe o kriterijima i mjerilima za utvrđivanje iznosa sredstava za fiskalnu održivost dječjih vrtića, Klasa: 022-03/23-03/37, Urbroj:50301-04/25-23-7 od 21. rujna 2023.godine, zatim za doznačena sredstva u iznosu od 66.361,40 eura temeljem Odluke Ministarstva financija o dodjeli pomoći na ime poticaja za dobrovoljno funkcionalno spajanje jedinica lokalne samouprave Model A - zajedničko trgovačko društvo - KD Autotrolej d.o.o. i Odluke o dodjeli na ime poticaja za dobrovoljno funkcionalno spajanje jedinica lokalne samouprave Model A - zajednička ustanova Gradska knjižnica Rijeka, za doznaku u istom iznosu.

Kapitalne pomoći proračunu iz drugih proračuna i izvanproračunskim korisnicima (6332) također bilježe rast i ostvarene su u iznosu 1.345.216,48 eura, a odnose se na projekte Povežimo se baštinom (324.534,66 eura), Revitalizacija kompleksa Benčić - Cigleni i T- objekt (265.445,61 eura), Turistička valorizacija reprezentativnih spomenika riječke industrijske baštine (27.845,44 eura) i Energana –Start up inkubator za kreativne tehnologije i IT industriju (168.799,91 eura). Doznačena su i sredstva Primorsko goranske županije za sufinanciranje zamjene umjetnog travnjaka na pomoćnom igralištu Stadiona Kantrida (132.700,00 eura), za sufinanciranje projekta Rekonstrukcije Opatijske ceste (300.000,00 eura), za sufinanciranje pilot projekta Nabave kućnih kompostera u iznosu od 18.500,00 eura kao i za sufinanciranje izrade stručne podloge u svrhu analize optimalnih lokacija za izgradnju kompostane u iznosu od 32.375,00 eura te za obnovu stolarije HNK I. pl. Zajca (69.015,86 eura). Ministarstvo kulture Republike Hrvatske doznačilo je kapitalnu pomoć za Groblje Kozala – Mauzolej Kopaitić-Battagliarini (6.000,00 eura).

*Pomoći izravnanja za decentralizirane funkcije (635)* osnovnog školstva i vatrogastva su sredstva koja uplaćuje državni proračun kako bi se namirila razlika između ostvarenog prihoda od poreza na dohodak za decentralizirane funkcije i minimalnih standarda za te funkcije koji su utvrđeni Uredbom o načinu financiranja decentraliziranih funkcija JLP(R)S i Odlukama o minimalnim financijskim standardima za decentralizirane funkcije osnovnog školstva i vatrogastva. U izvještajnom razdoblju doznačena su sredstva iz državnog proračuna u ukupnom iznosu od 1.518.998,17 eura i to: za tekuće rashode iznos od 1.497.140,17 eura i za kapitalne rashode 21.858,00 eura. Pomoći izravnanja za decentralizirane funkcije ostvarene su 34,50% manje u odnosu na prethodnu godinu.

*Pomoći temeljem prijenosa EU sredstava (638)* ukupno su ostvarene u iznosu od 3.008.410,26 eura, 21,3% manje u odnosu na 2023. godinu.

Kapitalne pomoći temeljem prijenosa EU sredstava (6382) doznačene su u ukupnom iznosu od 2.773.614,56 eura za financiranje sljedećih EU projekata: za projekt Revitalizacija kompleksa Benčić - Cigleni i T-objekt, za projekt Povežimo se baštinom, za projekt Energana – Start up inkubator za kreativne tehnologije i IT industriju te za izgradnju i opremanje novog objekta Dječji vrtić Krnjevo.

**Prihodi od imovine (64)** ostvareni su u iznosu od 14.049.798,70 eura ili 3,7% manje u odnosu na isto izvještajno razdoblje prethodne godine.

*Prihodi od financijske imovine (641)* ostvareni su u iznosu od 774.442,61 eura. Ostvarenje ovih prihoda u 2024. godini odnosi se na kamatu na oročena sredstva (291.642,56 eura), prihoda od zateznih kamata (482.680,22 eura), prihoda od dividende (105,57 eura) i prihoda od pozitivnih tečajnih razlika (14,26 eura).

*Prihodi od nefinancijske imovine (642)* ostvareni su u iznosu 13.274.080,75 eura. Najznačajniji prihodi u okviru ove podskupine su prihodi od zakupa i iznajmljivanja imovine (zakup poslovnih prostora, najam stambenih prostora, zakup javnih površina i zemljišta) koji u ovom izvještajnom razdoblju iznose 11.616.942,05 eura. Naknade za koncesije bilježe rast ostvarenja od 11% i iznose 288.270,87 eura. Naknade za korištenje nefinancijske imovine također bilježe rast od 9,7% i iznose 1.340.463,66 eura (u dijelu prihoda od spomeničke rente 1.271.172,06 eura).

**Prihodi od upravnih i administrativnih pristojbi po posebnim propisima i naknade (65***)* ostvareni su u iznosu 17.514.305,88 eura. Najznačajniji prihodi ove podskupine jesu komunalni doprinos i komunalna naknada (653) s ukupnim ostvarenjem u iznosu od 15.928.066,48 eura. Komunalni doprinos bilježi pad od 61%, a ostvarenje komunalne naknade je na razini prethodne godine.

**Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima (66)** ostvareni su u iznosu od 86.289,42 eura i bilježe značajan pad u odnosu na prethodnu godinu u dijelu ostvarenih kapitalnih donacija (6632).

**Kazne, upravne mjere i ostali prihodi (68)** ostvareni su u ukupnom iznosu od 2.718.694,79 eura i bilježe rast od 90,3%. Znatno povećanje u ovoj skupini bilježi se kod ostalih prihoda (683) koji su ostvareni u iznosu od 2.282.516,78 eura, a najvećim dijelom povećanje temeljem Ugovora o reguliranju međusobnih odnosa - razvrgnuća suvlasničke zajednice na nekretninama „EX kompleksa Teri Crotek“ između Grada Rijeke, KD Čistoće d.o.o. i KD Vodovod i kanalizacija d.o.o. koji su ostvareni u iznosu od 1.404.482,87 eura.

**Bilješka broj 13 – 3 RASHODI POSLOVANJA**

**Rashodi poslovanja (3)** ostvareni su u ovom izvještajnom razdoblju u iznosu od 114.370.444,83 eura i u odnosu na isto razdoblje prethodne godine više su ostvareni za 22.227.538,03 eura ili 24,1% više. Stupanjem na snagu novog Pravilnika o proračunskom računovodstvu i Računskom planu, od 1. siječnja 2025. godine ukida se podskupina računa 193 Kontinuirani rashodi budućih razdoblja te je u izvršenje 2024. godine uključeno ukupno 13 mjesečnih rashoda (plaće i „režijski“ troškovi).

*Rashodi za zaposlene (31)* s osnove plaća i pripadajućih doprinosa te ostali rashodi za zaposlene iznose 13.772.779,86 eura i bilježe porast od 27,5 % u odnosu na prethodnu godinu. Do porasta ove skupine rashoda dolazi zbog povećanja osnovice za obračun plaće i ostalih materijalnih prava službenika temeljem Dodatka II. Kolektivnog ugovora za službenike i namještenike u upravnim tijelima Grada Rijeke od 20. ožujka 2024. godine (Službene novine Grada Rijeke br. 3/24). Osim navedenog, evidentiranje rashoda za plaće za prosinac 2024., zbog spomenutog ukidanja računa 193 Kontinuirani rashodi budućih razdoblja, također doprinosi povećanju izvršenja stavke rashoda za zaposlene.

*Materijalni rashodi (32)* ostvareni su u iznosu 37.262.255,36 eura i u odnosu na prethodnu godinu bilježe rast od 27,6%. Odnose se na rashode za redovno poslovanje i rashode za izvršavanje programskih aktivnosti gradske uprave. Pad bilježe naknade troškova zaposlenima, ostali nespomenuti rashodi i rashodi za materijal i energiju (manje za 8,2%) čemu doprinosi primjena Uredbe o otklanjanju poremećaja na domaćem tržištu energije koju je donijela Vlada Republike Hrvatske. Vlada RH je u rujnu 2024. donijela novi paket mjera (sedmi po redu) za idućih šest mjeseci, tj. za razdoblje od 1. listopada 2024. godine do 31. ožujka 2025. godine.

Povećanje se bilježi kod rashoda za usluge najviše kod usluga tekućeg i investicijskog održavanja, intelektualnih i osobnih usluga, računalnih i komunalnih usluga.

*Financijski rashodi (34)*ostvareni su u iznosu 1.027.640,14 eura i izvršeni su na razini prethodne godine.

*Subvencije (35)* bilježe manje izvršenje u odnosu na prethodnu godinu za 162.932,36 eura ili od 3,1% manje. Unutar ove skupine evidentirano je povećanje kod subvencija trgovačkim društvima, zadrugama, poljoprivrednicima i obrtnicima izvan javnog sektora.

*Pomoći dane u inozemstvo i unutar općeg proračuna* (36) ostvarene su u iznosu od 41.223.448,22 eura i bilježe povećanje od 25,5% u odnosu na prethodnu godinu.

*Pomoći unutar općeg proračuna (363)* isplaćene su manje u odnosu na prethodnu godinu (65,9%).

*Pomoći proračunskim korisnicima drugih proračuna (366)* izvršene su 346.234,77% godine, a utrošene su za razne namjene u okviru provođenja socijalnog programa i programa zaštite zdravlja, za sufinanciranje studija logopedije, za savjetovanja studenata Sveučilišta u Rijeci i dr.

**Prijenosi proračunskim korisnicima** iz nadležnog proračuna za financiranje redovne djelatnosti (367) iznose 39.629.243,50 eura što, u odnosu na prošlu godinu, čini povećanje od 28,1%.

Za redovno poslovanje ukupno 34 mjesna odbora isplaćeno je 120.013,57 eura, a za 8 vijeća nacionalnih manjina i jednog predstavnika vijeća nacionalne manjine 57.683,49 eura, sveukupno 177.697,06 eura. U skladu s uputama točke V Okružnice Ministarstva financija o sastavljanju, konsolidaciji i predaji financijskih izvještaja od 15. siječnja 2019. godine, navedeni iznosi nisu u Obrascu PR-RAS-u iskazani na računima podskupine 367 već na izvornim rashodima. Grad je, zajedno s prijenosima sredstava mjesnim odborima (34), vijećima nacionalnih manjina i 1 predstavnikom vijeća nacionalnih manjina Grada Rijeke, svojim proračunskim korisnicima za redovno poslovanje u 2024. godini, doznačio ukupno **39.806.940,56 eura.**

*Naknade građanima i kućanstvima na temelju osiguranja i druge naknade (37)*ostvarene su u iznosu od 4.804.440,09 eura, 16,8% više od izvršenja prethodne godine i najvećim dijelom se odnose na naknade koje se isplaćuju korisnicima Socijalnog programa sukladno Odluci o socijalnoj skrbi Grada Rijeke. Ostale naknade odnose se na isplatu stipendija za darovite učenike i studente i stipendije koje se dodjeljuju prema socijalnom kriteriju, stipendiranje studenata za studij deficitarnih zanimanja, na sufinanciranje srednjoškolskih i studentskih karata, na isplatu novčanih donacija za novorođenu djecu u okviru populacijske politike Grada Rijeke, subvencije za boravak djece u jaslicama i vrtićima, subvencije prehrane u osnovnim školama, zatim na subvencije umirovljenicima kroz novčane pomoći i sufinanciranje cijene prijevoza.

*Ostali rashodi (38)* iznose 11.175.789,79 eura i bilježe rast od 25,4%. Do porasta u odnosu na prethodnu godinu dolazi kod tekućih donacija u novcu (3811) gdje se bilježi rast od 28,4% (isplate udrugama, sportskim savezima, klubovima, privatnim dječjim vrtićima i dr.). Porast ovih rashoda od 88,7% bilježi se kod tekućih donacija iz EU sredstava (3813): u sklopu projekta „U svom domu“ koji Grad Rijeka kao nositelj i Caritas Riječke nadbiskupije kao partner provode u okviru poziva „Zaželi – prevencija institucionalizacije“. Glavni cilj projekta je povećanje socijalne uključenosti i prevencija institucionalizacije ranjivih skupina kroz pružanje usluge potpore i podrške u svakodnevnom životu starijim osobama i osobama s invaliditetom na području Grada Rijeke.

Porast od 124,8% bilježi se kod kapitalnih donacija građanima i kućanstvima (3822): kapitalne donacije za gradnju i obnovu građevinskih objekata zaštite i očuvanja kulturnih dobara, pročelja, sufinanciranje krovnih fotonaponskih elektrana na obiteljskim kućama. Porast rashoda od 14,4% bilježi se kod danih kapitalnih pomoći trgovačkim društvima u javnom sektoru (3861).

Dane kapitalne donacije neprofitnim organizacijama (3821) bilježe pad od 54,6% u odnosu na isto razdoblje prethodne godine.

**Bilješka broj 14 – 7 PRIHODI OD PRODAJE NEFINANCIJSKE IMOVINE**

**Prihodi od prodaje nefinancijske imovine (7)** ostvareni su u iznosu 5.490.679,81 eura što u odnosu na prethodnu godinu, čini povećanje za 1.018.792,21 ili 22,8%. Ovi prihodi odnose se na ostvarene prihode od prodaje zemljišta, prihode od naknada za pravo građenja te od prodaje stanova i poslovnih prostora.

*Prihodi od prodaje neproizvedene dugotrajne imovine (71)* ostvareni su u iznosu 2.733.211,99 eura, 32% više u odnosu na prethodnu godinu. Najznačajniji prihodi u ovoj podskupini ostvareni su po osnovi prodaje građevinskog zemljišta radi izgradnje Kompleksa Žabica s ostvarenim prihodom od 1.830.979,49 eura u ovoj izvještajnoj godini.

*Prihodi od prodaje proizvedene dugotrajne imovine (72)* ostvareni su u iznosu 2.757.467,82 eura što u odnosu na ostvarenje prošle godine čini povećanje od 356.339,97 eura ili 14,9%. Povećanje se bilježi kod prihoda od prodaje stambenih i poslovnih objekata.

**Bilješka broj 15 – 4 RASHODI ZA NABAVU NEFINANCIJSKE IMOVINE**

**Rashodi za nabavu nefinancijske imovine (4)** izvršeni su u iznosu 14.148.504,60 eura i u odnosu na ostvarenje u istom razdoblju prethodne godine manje su ostvareni za 6.186.763,20 eura ili 30,4%.

*Rashodi za nabavu neproizvedene dugotrajne imovine (41)* bilježe rast od 65% u izvršenju i to kod stavke rashoda za nabavu zemljišta i nabave licenci.

*Rashodi za nabavu proizvedene dugotrajne imovine (42)*

Rashodi za nabavu građevinskih objekata (421) manje su ostvareni (14,9%) u tekućoj godini i to na rashodima za stambene i poslovne objekte.

Rashodi za ceste i ostale prometne objekte bilježe rast u odnosu na prethodnu godinu i najvećim dijelom se odnose na radove na uređenju javnih površina, rekonstrukcije raskrižja i izgradnju pripadajuće infrastrukture unutar bivšeg tvorničkog kompleksa Rikard Benčić. Rashodi za nabavu ostalih građevinskih objekata bilježe rast najvećim dijelom zbog ulaganja u javnu rasvjetu.

*Postrojenja i oprema (422)* bilježe pad u dijelu rashoda uredske opreme i namještaja, komunikacijske opreme i uređaja, strojeva i opreme za ostale namjene, dok se povećanje bilježi na rashodima za nabavu sportske opreme i opreme za održavanje i zaštitu.

*Nematerijalna proizvedena imovina (426)* ovi rashodi ostvareni su u iznosu od 607.426,21 eura i bilježe rast za 198,4% u odnosu na ostvarenje u prethodnoj godini. Ovdje je značajno spomenuti rashode koji su ostvareni za izradu projektne dokumentacije za produžetak ulice Riva i uređenja trga Žabica, za projekt premještanja spomenika radi izgradnje stanova u Zametskoj ulici, za izradu eleborata za dogradnju dječjeg vrtića Galeb, zatim idejno rješenje za energetsku obnovu Hrvatskog kulturnog doma na Sušaku i izrada projektne dokumentacije za rekonstrukciju Dvorane mladosti.

*Rashodi za dodatna ulaganja na nefinancijskoj imovini (45)* iznose 5.827.135,25 eura i bilježe pad od 45,1%, odnosno smanjenje rashoda na dodatnim ulaganjima na građevinskim objektima u odnosu na ostvarenje prethodne godine. Značajnija ulaganja tijekom 2024. godine su: ulaganja u projekt Energana-Start up inkubator za kreativne tehnologije i IT industriju, zatim ulaganja u projekt Turistička valorizacija reprezentativnih spomenika riječke industrijske baštine - Brod Galeb, ulaganja u dječje vrtiće i škole, zgradu HNK I. pl. Zajca, nogometni stadion Kantrida, boćarski dom Podvežica, sportske dvorane 3. maj i SRC Zamet, ulaganja u groblja Kozala i Trsat - konzervatorske podloge i dr.

**Bilješka broj 16 – 8 PRIMICI OD FINANCIJSKE IMOVINE I ZADUŽIVANJA**

**Primici od financijske imovine i zaduživanja** ostvareni su u iznosu od 281.946,09 eura, 96,7% manje u odnosu na ostvarenje u istom razdoblju prethodne godine.

*Primljeni povrati glavnica danih zajmova i depozita (81)* ostvareni su u iznosu od 281.946,09 eura po osnovi povrata depozita (8153) u iznosu od 126.581,33 eura, povrata zajmova danih tuzemnim trgovačkim društvima izvan javnog sektora (8163) u iznosu od 27.656,57 eura i povrat zajma Agenciji za društveno poticanu stanogradnju Grada Rijeke u iznosu od 127.708,19 eura.

*Primici od zaduživanja (84)* nisu ostvareni u ovom obračunskom razdoblju.

**Bilješka broj 17 – 5 IZDACI ZA FINANCIJSKU IMOVINU I OTPLATE ZAJMOVA**

**Izdaci za financijsku imovinu i otplate zajmova** ostvareni su u iznosu od 3.604.089,34 eura što, u odnosu na prethodnu godinu, predstavlja smanjenje za 1.150.048,05 eura (24,2%).

*Izdaci za dane zajmove i depozite (51) na* poseban račun depozita izdvojeno je 60.000,00 eura radi isplate naknada za izvlaštene nekretnine i troškove postupka na lokaciji ulice OUVI a - faza 2 na Martinkovcu.

*Izdaci za otplatu glavnice primljenih kredita i zajmova (54)*odnose se na otplatu glavnice po osnovi primljenih dugoročnih kredita i zajmova. Više o ovim izdacima opisano je uz Bilješku broj 4 uz Bilancu.

**Bilješka broj 18 – X005 VIŠAK PRIHODA I PRIMITAKA**

U izvještajnom razdoblju ostvaren je tekući višak prihoda i primitaka u iznosu **11.403.816,55 eura** koji proizlazi iz:

* viška prihoda od poslovanja (X001) 23.383.784,59 eura
* manjka prihoda od nefinancijske imovine (Y002) -8.657.824,79 eura
* manjka primitaka od financijske imovine i zaduživanja (Y003) -3.322.143,25 eura

**9221-9222 – VIŠAK PRIHODA I PRIMITAKA - PRENESENI**

Preneseno stanje financijskog rezultata 2023. godine iznosi 17.152.493,09 eura i korigirano je u svojoj strukturi viškova i manjkova u skladu s Odlukom o raspodjeli financijskog rezultata Grada Rijeke za 2023. godinu 12. lipnja 2024. godine („Službene novine Grada Rijeke“ broj 10/24).

Nakon provedene preraspodjele preneseni financijski rezultat proizlazi od viška prihoda poslovanja u iznosu 13.804.631,12 eura, viška prihoda od nefinancijske imovine 627.044,79 eura i viška primitaka od financijske imovine u iznosu 2.720.817,18 eura.

Tijekom 2024. godine preneseni višak prihoda poslovanja uvećan je za 15.060,15 eura radi provedenih korekcija rezultata prilikom otpisa obveza iz prethodnih godina te je u obrascima financijskog izvještaja iskazan u iznosu od 13.819.691,27 eura. Slijedom navedenog, ukupan višak prihoda i primitaka – preneseni na dan bilance, iskazan je u iznosu od 17.167.553,24 eura.

**X006 – VIŠAK PRIHODA I PRIMITAKA RASPOLOŽIV U SLJEDEĆEM RAZDOBLJU**

Višak prihoda i primitaka raspoloživ u sljedećem razdoblju utvrđen je u iznosu 28.571.369,79 eura, a rezultat je viška prihoda i primitaka tekućeg razdoblja (X005) u iznosu 11.403.816,55 eura uvećan za preneseni višak iz prethodnih godina (9221-9222) u iznosu 17.167.553,24 eura.

Dio navedenog iznosa Viška prihoda i primitaka u iznosu od 19.777.630,00 eura već je planirano za korištenje u Proračunu Grada Rijeke za 2025. godinu.

Utvrđeni viškovi i manjkovi izvještajnog razdoblja, zajedno s prenesenim viškovima i manjkovima, naknadno se prebijaju po istovrsnim kategorijama aktivnosti i korigiraju u skladu s člankom 215. Pravilnika o proračunskom računovodstvu i Računskom planu. Konačna struktura financijskog rezultata (viškova i manjkova) iskazana je u Bilanci na dan 31. prosinac 2024. godine, vidjeti Bilješku broj 5 uz Bilancu.

**Bilješka broj 19 – 19 RASHODI BUDUĆIH RAZDOBLJA I NEDOSPJELA NAPLATA PRIHODA (aktivna vremenska razgraničenja)**

Rashodi budućih razdoblja iznose 810.667,71 eura, a čine ih obveze koje ne terete tekuće razdoblje: obračunata kamata za primljeni zajam od Ministarstva financija za sufinanciranje EU projekta Županijski centar za gospodarenje otpadom "Marišćina" u skladu s Uputama Ministarstva financija (596.487,82 eura), nedospjela dugoročna obveza po kreditu sportske udruge (209.507,63 eura) i dugoročna obveza za pravo građenja SD Zamet (4.672,26 eura).

**Bilješka broj 20 – 11K STANJE NOVČANIH SREDSTAVA NA KRAJU IZVJEŠTAJNOG RAZDOBLJA**

Na kraju izvještajnog razdoblja ukupno stanje novčanih sredstava na svim računima (jedinstveni račun riznice Grada i proračunskih korisnika, račun depozita i posebne namjene te blagajne iznosi 47.227,037,28 eura.

Stanje novčanih sredstava na jedinstvenom računu riznice, koji sadrži sve uplate i isplate Grada i 83 proračunska korisnika iznosi 44.614.912,51 eura.

*Više o računima novčanih sredstava vidjeti pod Bilješkom broj 3 uz Bilancu.*

* **IZVJEŠTAJ O PROMJENAMA U VRIJEDNOSTI I OBUJMU IMOVINE I OBVEZA**

**Bilješka broj 21** – U obrascu P-VRIO iskazane su sve one promjene u vrijednosti i obujmu imovine i obveza koje nisu rezultat financijskih aktivnosti, odnosno transakcija. Iz izvještaja je evidentno ukupno povećanje vrijednosti i obujma imovine i obveza u vrijednosti od 18.324.958,44 eura te smanjenje za 4.887.769,73 eura.

*Povećanje vrijednosti (revalorizacija) imovine (91511)* u iznosu 10.811.043,65 eura odnosi se na:

* povećanje vrijednosti neproizvedene dugotrajne imovine (P002) u iznosu 35.118,52 eura (usklađenje vrijednosti zemljišta do kupoprodajne vrijednosti, do visine novih procjena vrijednosti, usklađenja vrijednosti po provedenim parcelacijama i dr.)
* povećanje vrijednosti proizvedene dugotrajne imovine (P003) - povećanje vrijednosti stanova i poslovnih prostora u iznosu 10.774.457,74 eura
* povećanje vrijednosti dionica i poslovnih udjela u glavnici trgovačkih društava (P013) u iznosu od 1.467,37 eura zbog usklađenja nominalne vrijednosti poslovnih udjela Grada Rijeke prema Izvještaju Središnjeg klirinško depozitarnog društva
* povećanje potraživanja od prodaje nefinancijske imovine (P015) u iznosu od 0,02 eura zbog pozitivne tečajne razlike nastale radi konverzije HRK u EUR.

*Smanjenje vrijednosti (revalorizacija) imovine (91511)* u iznosu 504.299,04 eura odnosi se na:

* smanjenje vrijednosti neproizvedene dugotrajne imovine u iznosu od 24.141,49 eura kroz usklađenje do kupoprodajne vrijednosti zemljišta,
* smanjenje vrijednosti proizvedene dugotrajne imovine u iznosu od 280.522,10 eura, a odnosi se na smanjenje vrijednosti stanova i poslovnih prostora do kupoprodajne vrijednosti i nove procjene
* smanjenje vrijednosti zbog usklađenja vrijednosti dionica i udjela u glavnici u iznosu od 1.443,36 eura
* smanjenje potraživanja od prodaje nefinancijske imovine u iznosu 198.192,09 eura odnosi se na obračunate popuste na jednokratna plaćanja prilikom prodaje stanova.

*Povećanje obujma imovine (91512)* u visini od 7.513.914,79 eura odnosi se na:

* povećanje obujma neproizvedene dugotrajne imovine u vrijednosti od 5.391.910,20 eura, do kojih promjena dolazi uknjiženjem zemljišta temeljem pravnog slijeda, provedenih parcelacija, novih izmjera, prenamjene, usklađenja stanja sa zemljišnim knjigama, uknjiženja temeljem izvansudskih nagodbi, ugovora o prijenosu vlasništva i dr.
* povećanje obujma proizvedene dugotrajne imovine (P018) u visini od 2.119.539,96 eura kod koje je evidentirano povećanje temeljem uknjiženja stanova, poslovnih prostora, povećanja površine i temeljem donosa iz izvanbilančne evidencije (Dječji vrtić Galeb).
* povećanje promjene u obujmu financijske imovine odnosno potraživanja za prihode poslovanja u iznosu 2.464,63 eura nastalo je radi uknjiženja potraživanja zbog naplate iz stečajne mase (2.382,30 eura) i radi storna popusta na naknadu za zadržavanje nezakonito izgrađene zgrade u prostoru (82,33 eura).

*Smanjenje obujma imovine (91512)* u visini od 4.362.797,77 eura odnosi se na:

* smanjenje obujma neproizvedene dugotrajne imovine u iznosu od 2.162.681,37 eura (isknjiženje zemljišta temeljem provedenih parcelacija, novih izmjera, sporazuma o prijenosu prava vlasništva, usklađenja sa zemljišnim knjigama)
* smanjenje obujma proizvedene dugotrajne imovine u iznosu od 278.246,67 eura zbog rashodovanja opreme, isknjiženja stanova po sudskim rješenjima, isknjiženja stanova i poslovnih prostora zbog povrata RH,
* smanjenje dugotrajne nefinancijske imovine u pripremi u iznosu od 149.521,55 eura zbog isknjiženja po Zaključcima gradonačelnika.
* smanjenje obujma proizvedene kratkotrajne imovine u iznosu od 13.473,95 eura zbog isknjiženja opreme i prijenosa na proračunske korisnike, osnovne škole i dječje vrtiće.
* smanjenje obujma financijske imovine zbog otpisa potraživanja za prihode poslovanja (P029) u ukupnom iznosu od 996.994,08 eura.

Do smanjenja financijske imovine u najvećem dijelu dolazi radi otpisa i isknjiženja po Općem poreznom zakonu za poslovne subjekte koji su brisani iz sudskog i drugih odgovarajućih registara (204.708,78 eura), zatim radi otpisa i isknjiženja prema posebnim zaključcima Gradonačelnika (152.056,39 eura), radi otpisa provedenih temeljem Općeg poreznog zakona i zahtjeva za utvrđivanje zastare prava na naplatu poreznog duga (109.169,48 eura).

Do smanjenja financijske imovine također dolazi radi otpisa po Prekršajnom zakonu (84.164,78 eura) i radi otpisa po pojedinačnim rješenjima temeljem Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja (60.429,14 eura).

Na smanjenje financijske imovine utjecali su još otpisi provedeni u skladu sa Stečajnim zakonom (15.522,90 eura), popusti ostvareni na naknadu za zadržavanje nezakonito izgrađene zgrade u prostoru (7.754,02 eura) i oslobođenja od obveze plaćanja komunalne naknade (1.877,31 eura).

Smanjenje se bilježi i kod potraživanja od prodaje nefinancijske imovine 2.732,23 eura radi otpisa i isknjiženja temeljem Uredbe o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja, zatim temeljem Zakona o obveznim odnosima (1.898,69 eura) i radi otpisa i isknjiženja prema posebnim zaključcima Gradonačelnika (833,54 eura).

Dionice i udjeli u glavnici bilježe smanjenje obujma iznosu od 759.147,92 eura zbog isknjiženja poslovnog udjela u trgovačkom društvu koji je brisan u sudskom registru

Smanjenje u obujmu obveza bilježi se kod obveza za rashode poslovanja u iznosu od 20.672,92 eura zbog otpisa obveze s osnova zateznih kamata iz ranijih godina.

* **IZVJEŠTAJ O OBVEZAMA**

**Bilješka broj 22 – Obveze**

U Izvještaju o obvezama iskazuju se ukupne obveze Grada u razdoblju od 1. siječnja do 31. prosinca 2024. godine. Stanje ukupnih obveza na kraju izvještajnog razdoblja (V006) iznosi 57.403.994,73 eura od čega: dospjele obveze (V007) iznose 4.040.532,70 eura (7%), a nedospjele obveze (V009) 53.363.462,03 eura (93%).

Ukupne obveze bilježe smanjenje od 7.215.374,27 eura ili 11,2% u odnosu na stanje prethodne godine, dok je stanje dospjelih obveza manje za 1.520.121,36 eura, odnosno 27,34% manje..

Stanje dospjelih obveza na kraju izvještajnog razdoblja iznosi 4.040.532,70 eura. Dospjele obveze s prekoračenjem u dospijeću od 1-60 dana iznose 420.086,90 eura (10,4%), s prekoračenjem od 61-180 dana 27.225,86 eura (0,67%), s prekoračenjem od 181-360 dana 19.714,71 eura (0,49%) i s prekoračenjem u dospijeću preko 360 dana 3.573.505,23 eura (88,44%).

Značajni udio u obvezama s dospijećem preko 360 dana, ali i u ukupno dospjelim nepodmirenim obvezama, čine obveze prema Državnom proračunu za 55% naplaćenih prihoda od prodaje stanova sa stanarskim pravom u visini od 3.329.342,60 eura.

Grad Rijeka od 2018. godine redovno i  u  dospijeću isplaćuje na račun Državnog proračuna Republike Hrvatske tekuće obveze prema Republici Hrvatskoj s osnova naplaćenih 55% prihoda od prodaje stanova na kojima je postojalo stanarsko pravo (temeljem Zakona o prodaji stanova na kojima postoji stanarsko pravo). U razdoblju od 2018. do 2024. godine Republici Hrvatskoj uplaćeno je ukupno 4.290.720,92 eura.

Ukupno nepodmireno dugovanje Grada prema Republici Hrvatskoj za 55% naplaćenih prihoda od prodaje stanova na kojima je postojalo stanarsko pravo, iz ranijeg razdoblja (2010. -2017.)., iznosilo je na dan 31.12.2017. godine 9.666.147,26 eura. U daljnjem razdoblju dugovanje Grada po ovoj osnovi u značajnoj je mjeri podmireno te na dan 31. listopada 2020. godine iznosi 3.329.342,60 eura. Dana 13. ožujka 2019. godine Grad Rijeka i Republika Hrvatska sklopili su Sporazum o namirenju dugovanja ustupanjem nekretnina u vlasništvu Grada Rijeke. Ovim Sporazumom Grad je Republici Hrvatskoj ustupio nekretnine procijenjene tržišne vrijednosti u ukupnom iznosu od 6.526.130,66 eura, od čega se 6.336.804,66 eura odnosilo upravo na podmirenje obveze za 55% naplaćenih prihoda od prodaje stanova na kojima je postojalo stanarsko pravo. Na ovaj način  podmiren je značajni dio dugovanja Grada Republici Hrvatskoj, a u pogledu preostalog dugovanja po navedenoj osnovi u iznosu od 3.329.342,60 eura Sporazumom je utvrđeno da će se također podmiriti ustupanjem nekretnina u vlasništvu Grada Republici Hrvatskoj. Stranke su se o tome obvezale sklopiti novi sporazum u daljnjem roku od 6 mjeseci, no isti do danas nije sklopljen.

 U cilju podmirenja preostalog dospjelog dugovanja Republici Hrvatskoj sklapanjem novog sporazuma Grad se od 2019. godine u više navrata pisanim putem obraćao nadležnom Ministarstvu prostornog uređenja, graditeljstva i državne imovine, a dana 29. kolovoza 2022. godine u Zagrebu je održan i sastanak predstavnika navedenog Ministarstva, Ministarstva znanosti i obrazovanja, Ekonomskog fakulteta u Rijeci (u daljnjem tekstu: Fakultet) i Grada Rijeke. Tom prilikom predložena je mogućnost podmirenja preostalog dugovanja ustupanjem Republici Hrvatskoj u vlasništvo nekretnine Grada koju koristi Fakultet.  Zaključeno je kako odluku o tome treba donijeti resorno ministarstvo te da će se po donošenju iste predstavnici Fakulteta javiti radi daljnjeg dogovora, no do danas Grad nije obaviješten je li takva odluka i donijeta. Slijedom navedenog, Grad Rijeka očekuje nastavak pregovora radi postizanja konačnog dogovora o načinu podmirenja preostalog dugovanja prema Republici Hrvatskoj.

Ostale obveze dospjele preko 360 dana u iznosu od 244.162,63 eura odnose se na obveze za financijske i materijalne rashode te ostale tekuće obveze (povrati).

Preostali dio dospjelih obveza u iznosu od 467.027,47 eura, s kraćim prekoračenjem u dospijeću, jesu obveze za materijalne rashode (usluge tekućeg održavanja, komunalne usluge, energija), obveze za financijske rashode (kamate), obveze za subvencije, za naknade građanima i kućanstvima, ostale tekuće obveze i obveze za nabavu nefinancijske imovine.

Stanje nedospjelih obveza na kraju izvještajnog razdoblja (V009) iznosi 53.363.462,03 eura, a odnose se na slijedeće obveze: obveze za financijsku imovinu 34.280.030,95 eura (obveze za tuzemne kredite i zajmove prema kreditnim institucijama, bez zajmova prema Državnom proračunu i proračunskom korisniku), obveze za rashode poslovanja 11.820.144,50 eura (materijalne i financijske rashode, obveze za naknade građanima i kućanstvima, PDV i ostale obveze), nedospjele obveze za nabavu nefinancijske imovine u iznosu od 1.983.079,34 eura te na nedospjele međusobne obveze subjekata općeg proračuna 5.280.207,24 eura (od čega obveze za zajmove prema Državnom proračunu i proračunskom korisniku u iznosu od 2.174.409,42 eura).

Prilog Bilješkama:

1. Dodatak 1: Tablica Popis sudskih sporova u tijeku – Grad tužitelj
2. Dodatak 2: Tablica Popis sudskih sporova u tijeku – Grad tuženik

Rijeka, 14. veljače 2025.

Bilješke sastavile:

**Gradonačelnik**

Vanda Sesar i

Ljiljana Kukuljan M.P.

**Marko Filipović**